Source: http://teoctist.info/Articol.asp?ID=193
Timestamp: 2019-01-19 18:43:40+00:00

Document:
Sfantul Sinod la Bisericii Ortodoxe Romane face apel la parlamentari sa nu abroge articolul 200
-- Biserica, prin vocea P.F. Patriarh Teoctist, cere sanctionarea prin lege a propagandei homosexuale prin manifestatii publice, mass-media si institutii proprii * Capul BOR aminteste ca nu se doreste pedepsirea celor atinsi "de pacate contra firii" * Daca si Senatul elimina articolul 200, Biserica ii va cere lui Constantinescu sa nu promulge modificarile Codului Penal
Biserica Ortodoxa Romana, institutia in care romanii au cea mai mare incredere, se vede in situatia de a fi aratata cu degetul de cei care cred ca legalizarea homosexualitatii este obligatorie pentru integrarea Romaniei in Europa. Mai mult, este acuzata ca, din cauza pozitiei sale, Romania este ultima tara din ortodoxie in care relatiile homosexuale sunt incriminate, spre deosebire de alte biserici surori, care au acceptat schimbarea legislatiei. Camera Deputatilor a aprobat abrogarea articolului 200 din Codul Penal, care se refera la homosexuali, iar Senatul urmeaza sa discute soarta acestui articol in curand, fapt care a generat reactia BOR. De fapt, inca din 1996, Articolul 200 a fost modificat in sensul renuntarii la pedeapsa cu puscaria pentru homosexuali si incrimineaza doar afisarea in public si propaganda. Pe de alta parte, nici o Biserica Ortodoxa nu a fost de acord cu relatiile homosexuale, chiar daca autoritatile legislative din tarile respective au hotarat altfel, iar Biserica Catolica, in frunte cu Sanctitatea Sa Papa Ioan Paul al II-lea, incrimineaza cel putin la fel de raspicat ca BOR aceste acte pe care le considera "impotriva planului pe care Dumnezeu l-a hotarat cu fiinta umana". Sfantul Sinod a trimis ieri un apel catre senatori si deputati, in legatura cu intentia abrogarii Articolului 200 din Codul Penal. Apelul este semnat de presedintele Sinodului, PF Teoctist, Patriarhul BOR. (Razvan MATEESCU)
"Chemarea la responsabilitate"
"Domnilor Senatori si Deputati, abrogarea articolului 200 din Codul Penal de catre Camera Deputatilor a produs in sufletele noastre si a majoritatii natiunii romane, mahnire adanca. Iminenta dezbatere a acestei probleme in Senatul Romaniei ne ingrijoreaza cu atat mai mult. Drept urmare, in numele lui Dumnezeu de la Care vine orice stapanire si putere si al milioanelor de crestini ortodocsi din aceasta tara, care au mandatat prin votul lor parlamentarii Romaniei, cerem acestora sa nu voteze legi in contradictie cu morala crestina, legea fireasca, demnitatea si vocatia familiei. Prin nenumarate interventii scrise adresate ierarhilor Bisericii, poporul roman cere Sfantului Sinod sa nu taca in fata primejdiei ca felul traditional de viata al romanilor sa fie calcat in picioare, Sfanta Scriptura desconsiderata, iar familiei sa i se admita ca alternativa homosexualitatea. Poporul ne cere sa reamintim alesilor lui in Parlamentul Romaniei sa nu se instraineze de cei care i-au ales, sa nu se plaseze in contradictie cu vocea majoritatii reprezentata de crestinii acestei tari. Poporul doreste, prin vocea Bisericii, ca legiuitorii din Parlamentul si guvernul de azi si de maine, sa aiba auzul atintit aupra trebuintelor reale si stringente ale romanilor, care merg in toamna aceasta la urnele de vot.
In acest ceas, noi, ierarhii Sfantului Sinod, ne intrebam, in acelasi gand cu majoritatea populatiei tarii noastre, de ce problemele economice, de protectie sociala, de sprijinire a culturii, invatamantului si sanatatii, de prevenire si diminuare a violentei si criminalitatii nu sunt tratate si solutionate ca prioritati pentru integrarea Romaniei in structurile europene? De ce tocmai dezincriminarea propagandei relatiilor homosexuale prevazute de articolul 200 a devenit prioritate a forurilor legiuitoare la acest sfarsit de legislatura?
Reamintim ca BOR - impreuna cu celelalte culte din Romania - si-a exprimat, prin 'Declaratia cultelor pentru integrarea Romaniei in Uniunea Europeana', dorinta de a sprijini integrarea in structurile europene. S-a precizat atunci ca particularitatile culturale, de mentalitate si religioase ale fiecarei natiuni pot servi ca liant si bogatie pentru unitatea europeana. BOR si-a asumat in mod responsabil disponibilitatea pentru sprijinirea integrarii, dar nu este de acord cu decizii care duc la degradarea morala si spirituala a societatii romanesti.
Suntem convinsi ca structurile europene ne vor primi, contrar aparentelor, cu specificul nostru, cu identitatea noastra crestina traditionala. Credem, de asemenea, ca se doreste un dialog si o bogatie de valori spirituale, iar nu o unitate impusa artificial.
Domnilor parlamentari, Biserica nu va cere sa emiteti legi care sa pedepseasca pe cei atinsi de pacate contra firii. Fata de aceste persoane, Biserica manifesta intelegere, iertare si rabdare, punandu-le la dispozitie mijloace spirituale de indreptare. Totusi, consideram necesara sanctionarea prin lege a propagandei practicii lor prin manifestatii publice, prin mass-media, prin institutii proprii etc.
Ramanem incredintati ca acest apel va gasi ecoul cuvenit in constiintele dumneavoastra, fii ai Bisericii Ortodoxe Romane si ai celorlalte culte din Romania. Rugam pe Bunul Dumnezeu sa reverse asupra tuturor lumina Sa calauzitoare, spre o decizie care sa nu aduca atingere a ceea ce are mai de pret o natiune, si anume, familia.
"Credem cu tarie ca Europa ne va primi si cu Articolul 200"
Sfantul Sinod a luat in considerare si posibilitatea ca si Senatul sa fie de acord cu abrogarea Articolului 200. In acest caz, la propunerea IPS Bartolomeu Ananania, Arhiepiscopul Clujului, s-a hotarat sa se apeleze la presedintele Constantinescu, in vederea nepromulgarii modificarilor Codului Penal si "la toate celelalte mijloace legale", a declarat ieri, IPS Andrei, Arhiepiscopul de Alba Iulia. "In Camera Deputatilor, discutarea articoulului 200 ne-a luat prin surprindere, deoarece a fost introdus fara a fi fost anuntat. Apelul Patriarhului a venit abia dupa ce a fost aprobata abrogarea articolului si a fost trecut cu vederea", a mai spus IPS Andrei. La randul sau, PS Casian, Episcopul Dunarii de Jos, a afirmat categoric faptul ca "Biserica, atunci cand va renunta la valorile crestine, nu va mai fi biserica", referindu-se la misiunea BOR de a promova morala crestina, a familiei. "Credem cu tarie ca Europa ne va primi si cu articolul 200, pentru ca ar fi imoral ca un popor sa fie pedepsit pentru morala sa, iar criteriile de integrare vor fi in primul rand cele economice", a spus PS Casian. IPS Andrei a mai spus ca Biserica Ortodoxa nu poate fi de acord nici cu predarea elevilor a notiunilor de planning familial sau de educatie sexuala, deoarece morala crestina promoveaza pastrarea curateniei sufletesti si trupesti pana la implinirea relatiilor prin casatorie, nu inaintea unirii in fata lui Dumnezeu.
Apelul Patriarhiei Romane va fi distribuit fiecarui senator
Membrii Biroului Permanent al Senatului au decis, ieri, sa multiplice Apelul Patriarhiei Romane si sa-l distribuie in casetele senatorilor, pentru ca fiecare sa-si formeze un punct de vedere si sa voteze in plenul Senatului asa cum il indeamna constiinta. (Roxana ANDRONIC)
Alianta Nationala vrea referendum pentru homosexuali
Alianta Nationala (PUNR-PNR) cere Guvernului sa organizeze, odata cu alegerile din toamna, un referendum national privind oportunitatea modificarii Articolului 200 si retragerea, pana la rezultatul referendumului, a initiativei privind abrogarea articolului, a anuntat, ieri, in conferinta de presa, vicepresedintele Ioan Gavra. In opinia lui Gavra, modificarea respectivului articol nu reprezinta altceva decat un atentat asupra familiei si a moralei crestine. In acest sens, liderul Aliantei a cerut tuturor cultelor din Romania sa-si exprime punctul de vedere asupra articolului cu pricina. (Andreea BRATILA)
Biserica din Marea Britanie nu accepta definirea in scoli a relatiei homosexuale drept o relatie conjugala
Chiar zilele acestea, Biserica Anglicana si Romano-catolica din Marea Britanie se opun cu inversunare Guvernului de la Londra, care doreste sa elimine un articol de lege care interzice definirea si promovarea, in procesul de educatie din scoli, a relatiei homosexuale ca o posibila relatie conjugala. Ieri, Guvernul britanic negocia o formula a articolului respectiv prin care educatorii vor fi obligati sa promoveze valorile familiei, dar in care nu mai pomeneste nimic de homosexuali.
Insusi Papa Ioan Paul al II-lea a criticat, deseori, homosexualitatea. Nu mai departe de luna iulie, cand aproape 70.000 de persoane au participat, pe strazile Romei, la un mars pentru drepturile homosexualilor. Papa s-a declarat "deosebit de trist de afrontul adus Marelui Jubileu al implinirii a 2000 de ani de la Nasterea Mantuitorului si ofensei la adresa valorilor crestine, tocmai in orasul atat de important pentru catolicii din toata lumea". "Actele homosexuale sunt impotriva legilor naturii, iar Biserica nu poate sa nu spuna acest adevar, deoarece aceasta nu ar ajuta la a discerne intre bine si rau", a spus Papa. (R.M.)
Homosexualii olandezi se vor putea casatori daca ii lasa autoritatile locale
In premiera mondiala, Olanda a dat unda verde casatoriilor intre homosexuali si a autorizat adoptarea copiilor de cupluri-parinti de acelasi sex. O lege in acest sens a fost votata cu o majoritate covarsitoare de camera inferioara a Parlamentului olandez. Prevazut sa intre in vigoare anul viitor, actul normativ are nevoie si de aprobarea Senatului, dar procedura este mai mult o formalitate. Cu 107 voturi pentru si 33 impotriva, deputatii olandezi au autorizat o revendicare istorica a comunitatii homosexuale. In ciuda caracterului sau foarte liberal, decizia deputatilor a fost primita cu indiferenta in Olanda unde mai mult de jumatate din populatie nu are nimic impotriva casatoriei intre homosexuali. Cei vizati de noul act normativ nu se pot bucura pe deplin deoarece legea prevede si cateva restrictii. De exemplu, autoritatile locale pot refuza legalizarea mariajului intre persoane de acelasi sex daca nu sunt de acord cu acest principiu. In ceea ce priveste partea a doua a legii, un cuplu de homosexuali olandezi nu poate infia decat copii din Olanda. Deputatii au impus aceasta restrictie pentru a evita problemele legale cu statele care au un regim juridic diferit. (Antena1)
Ziua, 14 septembrie 2000

References: articolul 200
 articolul 200
 Articolul 200
 articolul 200
 Articolul 200
 articolul 200